Su caddu sardu

Ses bellu e animosu, o caddu sardu,
cambi siccu, cun coa longa e giua
e sa test’alta che un’istendardu.

Pares sa vera imagine ’e sa fua
e mentras chi mi firmo a ti mirare
cheri’ hàer sa lezzeresa tua.

Poder cun tue a su portant’andare
de tanca in tanca in montes e pianos
o vicinu a sos oros de su mare

In sos serenos, umidos manzanos
chirchende amores chi hapo perdidu
e amigos gentiles e luntanos.

Bellu su currer a brincu sighidu
in sas biancas vias sardignolas
de piúere e suore bestidu

Attraessende sas campagnas solas
tra virdes binzas e dorados trigos,
premiu santu a tottu sas alzolas.

Zertu chi gai in sos tempos antigos
sa zente a caddu curriat costante
d’affarios in chirca e de amigos

Ispronende su caddu a su portante.
E sos cale chi fin in attesa
intendinde s’apétigu distante

Preparaian sa rustica mesa
pro chi s’amigu essent arrizidu
cun bona cara e anima curtesa,

Nèndeli a boghe manna: «Ben’enidu»
e dimandare novas de sa zente,
de sos amigos, de su ch’han collidu.

E tue, caddu, cun sonu potente
bettaias innìrghidos marrende
cun sos ferros sa terra duramente,

Sa provenda bundante dimandende.
Atteros tempos, atteru trattare
chi ammentat su coro pianghende.

E bellu fit a sas festas andare,
festas antigas, famosas e caras,
chi pius non si solene festare

Cun sas cursas de caddu e cun sas garas
chi tue preparaias, Logudoro,
o terra de sas rimas pius giaras.

Su pannu ricamadu a lizos d’oro
currian in biancos istradones
e fit elettrizadu dogni coro

Ammirende sos bellos campiones
chi passaian cun caros fantinos
armados de zironia e d’isprones.

Si buffaian licores e binos
onorende su caddu binchidore
chi fit s’imperadore ’e sos festinos.

Oe, o caddu sardu, cuss’onore
pius non tenes, oe a cumandare
festa e cursas solu est su motore.